ORDE do 27 de novembro de 2008 pola que se resolve a convocatoria de bolsas de nova adxudicación para a realización de estudos oficiais de posgrao nas universidades do sistema universitario de Galicia conducentes ao título de máster.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/12/2008

Por Orde do 14 de xullo de 2008 (DOG do 22 de xullo) convocáronse bolsas de nova adxudicación para a realización de estudos oficiais de posgrao nas universidades do sistema universitario de Galicia conducentes ao título de máster.
Na súa virtude, de acordo co establecido nas bases da convocatoria, e atendendo ao informe-proposta elevado pola comisión avaliadora a través do director xeral de Ordenación e Calidade do Sistema Universitario de Galicia, esta consellería
RESOLVE:
Primeiro.-Concederlles unha bolsa de nova adxudicación para a realización de estudos oficiais de posgrao nas universidades do sistema universitario de Galicia conducentes ao título de máster, por un período de doce meses comprendidos entre o 1 de outubro de 2008 e o 30 de setembro de 2009, aos oitenta e oito (88) solicitantes das distintas áreas de coñecemento que figuran no anexo I desta orde, coa seguinte distribución:
a) Sete (7) bolseiros para estudos de ciencias da saúde con nota media ponderada igual ou superior a 1,3493.
b) Dezanove (19) bolseiros para estudos de ciencias experimentais con nota media ponderada igual ou superior a 1,5684.
c) Trinta e tres (33) bolseiros para estudos de ciencias sociais e xurídicas con nota media ponderada igual ou superior a 1,4156.
d) Dezaoito (18) bolseiros para estudos de ensinanzas técnicas con nota media ponderada igual ou superior a 1,1624.
e) Once (11) bolseiros para estudos de humanidades con nota media ponderada igual ou superior a 1,4569.
Segundo.-No anexo II establécese unha relación de bolseiros suplentes por orde de prelación nas áreas de ciencias experimentais, ciencias da saúde, ciencias sociais e xurídicas, ensinanzas técnicas e de humanidades para cubriren renuncias, exclusivamente, de bolseiros destas áreas. Nas áreas onde non teñan suplentes, as renuncias que se presenten serán cubertas por bolseiros suplentes da área de ciencias sociais e xurídicas.
Terceiro.-De acordo co artigo 5 da orde de convocatoria, as solicitudes non incluídas na resolución de concesión entenderanse desestimadas e publicaranse na páxina web da Consellería de Educación e Ordenación Universitaria
http://www.edu.xunta.es e no taboleiro de anuncios da citada consellería coa indicación expresa dos motivos de exclusión
, pola que se entenderán notificados os/as solicitantes, de conformidade coa Lei 30/1992, do 26 de novembro, de réxime xurídico das administracións públicas e do procedemento administrativo común.
Os/as solicitantes excluídos/as terán un prazo de dous meses, a partir da publicación da concesión das bolsas no Diario Oficial de Galicia, para recuperaren a documentación presentada.
Cuarto.-A aceptación da bolsa farase mediante a presentación dos documentos sinalados no punto 10 do anexo I da orde de convocatoria. Os documentos deberán presentarse na Dirección Xeral de Ordenación e Calidade do Sistema Universitario de Galicia no prazo de cinco (5) días contados desde a data de recepción da notificación de concesión. Transcorrido o citado prazo sen que se achegue a documentación, considerarase que o/a interesado/a decae no seu dereito.
Quinto.-Os/as bolseiros/as están obrigados a realizar as actividades previstas nos programas de formación e a cumprir os obxectivos destes con aproveitamento. O incumprimento por parte do/a bolseiro/a de calquera das condicións recollidas nesta orde e demais normas aplicables poderá constituír causa determinante de revogación da axuda e do reintegro total ou parcial polo/a beneficiario/a das cantidades percibidas xunto cos xuros de demora que lle puidesen corresponder en cada caso, en aplicación do disposto no artigo 33 e seguintes da Lei 9/2007, do 13 de xuño, de subvencións de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Sexto.-Os/as bolseiros/as están obrigados a comunicarlle á Dirección Xeral de Ordenación e Calidade do Sistema Universitario de Galicia a causa que determine a incompatibilidade da bolsa, dentro das vinte e catro (24) horas seguintes ao momento en que teña coñecemento dela e, dentro dos tres días naturais seguintes, deberá notificar por escrito a renuncia á bolsa acompañada da documentación xustificativa das actividades de formación realizadas durante o período anterior á renuncia.
Sétimo.-A aceptación da bolsa e o seu pagamento farase segundo o establecido nos puntos 10 e 11 da orde de convocatoria.
Oitavo.-Contra esta resolución, que esgota a vía administrativa, os/as interesados/as poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de novembro de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "23600D005P010.PDF"